ขสมก.จับมือ KTB นำร่องจ่ายค่าโดยสารผ่านบัตร ประเดิมใช้บนรถปอ. 510 เริ่ม 9 เม.ย.62
ขสมก.จับมือ KTB นำร่องจ่ายค่าโดยสารผ่านบัตร ประเดิมใช้บนรถปอ. 510 เริ่ม 9 เม.ย.62
1 เม.ย. 2562

นายประยูร ช่วยแก้ว รองผู้อำนวยการฝ่ายการเดินรถองค์การ รักษาการในตำแหน่ง ผู้อำนวยการองค์การขนส่งมวลชนกรุงเทพ (ขสมก.) และ นายกิตติพัฒน์ เพียรธรรม ผู้ช่วยกรรมการผู้จัดการใหญ่อาวุโส ธนาคารกรุงไทย จำกัด (มหาชน) หรือ KTB ลงนามบันทึกความร่วมมือ (MOU) การให้บริการรับชำระค่าโดยสารแบบไร้เงินสด (Cashless) ซึ่ง ขสมก.จะทดลองนำร่องบนรถโดยสารปรับอากาศ สาย 510 ทุกคัน เป็นระยะเวลา 2 เดือน เริ่มตั้งแต่วันที่ 9 เม.ย.62 เป็นต้นไป
ทั้งนี้ รถโดยสารปรับอากาศ สาย 510 มีจำนวน 38 คัน ปัจจุบันมีผู้ใช้บริการประมาณ 10,000 คน/วัน ซึ่งขสมก. จะเปิดจำหน่ายบัตรอิเลกทรอนิกส์ บนรถสาย 510 ซึ่งบัตรโดยสารดังกล่าวจะมีมูลค่าในบัตร จำนวน 50 บาท และกรณีเติมเงินครั้งต่อไป ที่ 1,000 บาท จะได้วงเงินค่าโดยสารที่ 1,050 บาท เป็นโปรโมชั่นอีกด้วย
โดยทาง KTB ได้สนับสนุนเครื่อง EDC (Electronic Data Capture) เพื่อรับชำระค่าโดยสาร ของสาย 510 โดยนอกจากรับบัตรอิเลกทรอนิกส์ ขสมก.แล้ว ยังรองรับบัตรสวัสดิการแห่งรัฐ ทั้ง 3 ประเภท ได้แก่ บัตรสวัสดิการแห่งรัฐ รุ่นแรก (เวอร์ชั่น 2.0), บัตรสวัสดิการแห่งรัฐที่ลงทะเบียนกับการรถไฟฟ้าขนส่งมวลชนแห่งประเทศไทย (รฟม.) (เวอร์ชั่น 2.5) และบัตรสวัสดิการแห่งรัฐเวอร์ชั่น 4.0 อีกด้วย เพื่อทำให้ไม่ต้องใช้เงินสดในการชำระค่าโดยสาร
อย่างไรก็ตาม ผู้ใช้บริการสามารถเติมเงินในบัตรได้ 3 วิธี ดังนี้ 1)เติมเงินผ่าน Mobile Banking ของทุกธนาคาร 2) เติมเงินผ่านตู้ ATM ของทุกธนาคาร 3) เติมเงินผ่านเคาน์เตอร์ ธนาคารกรุงไทย ทุกสาขา ทั้งนี้ ผู้ใช้บริการสามารถใช้บัตรโดยสารล่วงหน้า (ตั๋วรายเดือน – รายสัปดาห์, บัตรนักเรียน – นักศึกษา) ในการเดินทางได้ตามปกติ